Papersnake/gushiwen huggingface dataset:
永遇乐 芜城答宗定九
曹溶（明代）

杯酒平生，乍分烟月，良友难遇。琼蕊城边，开襟话旧，俯仰论吴楚。

芙蓉别苑，几年增筑，管领艳秋虫语。问人间、谁当行乐，啖名只成相误。

香词脱腕，碧茸绀蝶，羞与周秦为侣。客艇空江，系花不定，同属关情处。

勤来慰我，雪毛盈顶，万事莫如乡路。愁肠动、吴州聚铁，难将错铸。
和食笋二首
冯时行（宋代）

麞牙鸭脚色相鲜，更遣逢迎酒圣贤。
齐鲁大邦应自美，烟霞清兴岂相便。
风神肯慢吹成竹，市老能教省直钱。
早晚萧然文字饮，何须唤作地行仙。
春日
释法具（宋代）

烧灯过了客思家，独立衡门数暝鸦。燕子未归梅落尽，小窗明月属梨花。
次答熊去非七夕遇雨见候
陈普（宋代）

空言未深切，聊可烛朦胧。
好辩若无益，庶以雷群聋。
群仙去已久，吾侪当嗣功。
郡斋酌别送郑御史还贵溪用联句韵
周瑛（明代）

短箔疏帘风雨深，一壶浊酒夜谈心。青山何处寻同调，白发此时逢赏音。

徐稚到门应下榻，管宁锄地独挥金。悬知别后相思忆，两地停云向夕阴。
西轩同诸君探题得奁
韩维（宋代）

简素与夙尚，提携得兹器。
春芳席馀红，夏木荫初翠。
酣游性所适，甘脆略云备。
独愧颜氏子，终朝守箪食。
山林古松
释文珦（宋代）

古松形甚怪，得性在山林。
偃盖盘空老，流脂入地深。
青霜曾换骨，野火误烧心。
材大诚难用，良工亦漫寻。
用从军古云乐为韵贺杨觉甫制干 其二
李曾伯（宋代）

明君切西顾，元帅作中军。宾客湖南上，人才冀北群。

三鳣存绛帐，一鹗在青云。磊磊轩天地，诗书有隽勋。
和萧十六人名 其二
孔平仲（宋代）

式微子叹归期滞，疏钟皓月僧窗睡。满郭丹枫已送秋，李白桃红春又至。

绿杨朱户锁娉婷，燕赵一笑谁相视。红颜回盼能溺人，有若大川无际涘。

吾曹操行薄云天，去险就平当择地。严君平昔教诸子，肯向赣江为此事。

勿损仁义纵欢娱，力与主张兴废坠。

不才强使酬杜诗，搦管宁能言鄙志。
寄李彦弼端臣
刘弇（宋代）

吾生本何为，笔墨代耨耒。拂衣辞云林，偶与寸禄会。

随翔俗子辞，如垢不时靧。几欲临紫虚，摽身飞鸟外。

时哉不吾与，岁晚怵颠沛。炯炯平生心，谁与论梗槩。

李侯西南秀，胸腹无留碍。表表起孤韵，回飙写苍桧。

笔挫三千英，壮甚敌王忾。高搴若木枝，直抚灵鳌戴。

前年帝王州，晤语早倾盖。欣逢妙年客，良愧晼晚态。

谓我文字工，超起到前辈。去年清漳浒，经从不辞再。

高谈破三鼓，阴胆掉百怪。是时方穷冬，瑟缩寂万籁。

滕阁挂星斗，嵌根眇江带。惭非徐孺榻，仅饱吴儿鲙。

忍为鸱夷笑，恃有太白在。四驺驰颓年，遗迹扫茫昧。

君今规壮图，吾辕方未改。青原心欲折，合散几烟霭。

空怀简书畏，未卜簪裾对。翻思谢客吟，拾月弄云海。
高阳台·霜楮刳皮
王沂孙（宋代）

霜楮刳皮，冰花擘茧，满腔絮湿湘帘。抱瓮工夫，何须待吐吴蚕。水香玉色难裁翦，更绣针、茸线休拈。伴梅花，暗卷春风，斗帐孤眠。篝熏鹊锦熊毡。任粉融脂涴，犹怯痴寒。我睡方浓，笑他欠此清缘。揉来细软烘烘暖，尽何妨、挟纩装锦。酒魂醒，半榻梨云，起坐诗禅。
西山梦二亲时壬辰岁作
蓝智（明代）

二亲已没逾两月，中夜西窗梦颜色。梦中相见不须臾，觉来血泪空沾臆。

秋宵一何长，我梦一何短。黄泉茫茫亲不返，白日飘飘岁云晚。

我哭亲不闻，亲来我不见。难招死后魂，尚想生前面。

揽衣起坐寂无语，窗外潇潇落寒雨。
和李宝文紫庭玉节花
吕陶（宋代）

云枝玉蕊两难加，应是殊庭种此花。地产有时呈秀异，仙标无意竞繁华。

已持宝瑞传君命，更拥香幢送道家。若预景文方物志，定先群卉赞祥葩。
省中当直即事书怀兼简阁长李舍人
杨亿（宋代）

两掖深沉大帝居，紫微西省掌泥书。
天阍启鑰趋朝后，侍史焚香起草初。
五吏援毫才患少，万钱分膳食无馀。
凤池荀令连宾阁，骑省潘郎对直庐。
烟气霏霏生屋瓦，雷声隐隐度宫车。
沧波满壁浮兰橑，修竹当轩荫绮疏。
性懒无堪过叔夜，思迟多病似相如。
缭垣直北银台路，拭目看君侍玉除。
蜜蜂颂四首 其二
饶节（宋代）

非但桃花与杏花，万家春色总吾家。花须造化无人会，月落空庭竹影斜。
偈公六十五首
释咸杰（宋代）

一手不独拍，众手鸣掴掴。
豁开三要三玄门，堪与人天为轨开则。
程子云欲还乡阻雨聊戏之
陈文蔚（宋代）

霏霏小雨酿梅黄，结束琴收底用忙。
已幸一春邻绛帐，祗今十日是端阳。
榴花照眼新篁翠，卢橘盈盘煮酒香。
天识主人留客意，故教归路滑羊肠。
司马太史庙 其二
李奎（宋代）

著书虽已先三史，论道如何后六经。因雪李陵为国士，岂期武帝有宫刑。

丛生荆棘迷坟冢，旧画龙蛇照庙庭。为览遗文来一奠，不知何在子长灵。
金缕曲 吴中寄怀同社和晚岚韵
张景祁（清代）

回首乡园别。是城东、秋英满地，雨霏时节。小住金阊流光换，懒听吴娘怨阕。

况候雁、声声凄咽。鹤市携琴浑非计，望湘人弹指冰弦绝。

辛苦语，共谁说。

风尘緤马何时歇。惨离怀、枫林断梦，屋梁残月。只有青山怜人意，却把愁蛾乱叠。

早又是、蜜梅花发。书剑萧然貂裘敝，怕归篷还阻寒江雪。

空击碎，宝刀玦。
过金陵
魏裔讷（清代）

鸡鸣山外大江流，迢递孤城暮霭浮。六代遗宫余乱草，千年王气委荒丘。

青溪花落春将老，翠柳莺啼麦欲秋。往事不须频怅望，铜驼自古恨难收。
中秋汎澉溆湖
明秀（明代）

人物百年沧海上，钓竿袅袅拂珊瑚。前峰吹笛月在水，中流放珊秋满湖。

夜静鱼龙回浦溆，天低星宿动菰蒲。山川胜概自今昔，天柱洞庭还有无。
石鼓铺
赵若槸（宋代）

山前山后杜鹃花，庄上黄鹂识谢家。
欲问青帘溪上酒，行逢白发道边茶。
题灵隐
释绍嵩（宋代）

古刹藏幽胜，山门九里松。
飞空花片片，落涧水淙淙。
叶积池边路，云生户外峰。
几因留我宿，吟天五更种。
春日承郭陈袁王四翁丈邀饮龙津飞云园林 其二
王弘诲（明代）

何处春来好，城南尺五天。棋枰围竹坐，几榻拂云眠。

摘果朱相弹，分林绿自穿。花间劳指引，须仗主人前。
开复旧河濠 其二
霍与瑕（明代）

河水之涟漪兮，人或以为非兮。言胡为乎伤易。诞以支兮，尚慎旃哉。
赠相士曾邵
曾丰（宋代）

在在衣冠满坐倾，欲从言下得公卿。
那知胸次重风鉴，不放舌端轻月评。
天地莫能逃气数，江湖无处掩名声。
鬼神推出中都去，乞与王侯断死生。
夜饮留李圣咨法曹走笔
刘弇（宋代）

君不见东皋酒狂能放怀，醉乡著家身去来。又不见昔时西晋把螯客，只手敌以黄金罍。

流年惊鸿瞥眼过，为君特地柴门开。鹅雏转黄吹瓮醅，紫蒲白薤杂芋魁。

始知有神王欢伯，解卷霢霂苏愁荄。玉绳挂阁爽气回，乌树不惊萤点苔。

热耳未厌鸡声催，玉山好约斜河颓。枯肠一掬君勿负，蓬行丸转真悠哉。
禽言四首 其四
黎廷瑞（宋代）

提壶卢，沽美酒，烹肥羜，剪新韭。琵琶胡姬玉纤手，清歌袅袅莺啭柳，尊前劝我千万寿。

君不见东家逃亡西家走，惟我台上集亲友。明日得似今日否，酒尽无尽尽再沽。

唤仆夫，提壶卢。
除夕
郭谏臣（明代）

百年已过半，此夜岁云除。消却风云气，聊同水竹居。

湖山原有社，政府久无书。元日来朝是，春风到草庐。
酌酒与裴迪
王维（唐代）

酌酒与君君自宽，人情翻覆似波澜。
白首相知犹按剑，朱门先波笑弹冠。
草色全经细雨湿，花枝欲动春风寒。
世事浮云何足问，不如高卧且加餐。
瞻仰盛京宫阙念祖宗创业艰难恭赋
允礽（清代）

祇命趋辽海，崔巍仰旧宫。庄严天气肃，盘踞地图雄。

念昔开王业，乘时奏武功。师征方自葛，城淢又迁丰。

一剑风尘际，三陲指顾中。神威宣率土，求莫协苍穹。

式廓弥增壮，维垣遂克崇。八门连阃域，双阙拄高空。

曳佩千官入，输琛百国同。兵农旋定制，礼乐渐移风。

爰及纯熙介，逾看景历融。中原欣定鼎，故里抱遗弓。

陶复追家室，舂陵望郁葱。星辰咸拱北，王气本从东。

幸是余休渥，还令后裔蒙。圣慈垂闿泽，敕遣谕微躬。

远历关山峻，来亲祀典隆。丕基劳栉沐，奕叶荷帡幪。

松槚灵祇护，枌榆社饮通。有怀长不寐，明发惕渊衷。
峡江却寄顿修姜山时二公先余度岭
释今覞（明代）

峡江几日涨流澌，空水茫茫一棹时。急雨独侵蓬窦入，好风偏到客帆迟。

绿莎寒绕沙鸥梦，白石遥明江女祠。却忆故人庚岭上，梅枝新月好吟诗。
忆昔行 其一
彭忠铭（明代）

风流疑是楚莲香，曾惹蜂忙与蝶忙。极目綵云歌舞尽，大堤芳草断人肠。
柏乌吟
陈繗（明代）

柏台台上聚乌群，柏树阴森共夕曛。历历风霜秋已半，依依星月夜初分。

归林暂睹南飞远，集戟终教北向勤。莫羡天涯好栖迹，奋身应到九霄云。
去蜀
杜甫（唐代）

五载客蜀郡，一年居梓州。
如何关塞阻，转作潇湘游。
世事已黄发，残生随白鸥。
安危大臣在，不必泪长流。
偈颂七十一首
释了惠（宋代）

飞雪岩前，炎天飞雪。
冻得虚空，七花八裂。
至今捏聚不成团，子规夜哭松梢月。
和李商隐无题 其二
李麟（明代）

心事无凭欲话难，几经憔悴怕灯残。东风蝶粉春犹涩，西日蜗濡露易乾。

梦断银河铜漏滴，愁回金屋锁窗寒。临鸾敢谓婵娟误，宫样眉妆八字看。
天盘岭
先著（清代）

野田弃疲驴，七里陟修岭。负手石路间，数盘历幽靓。

山椒得微亭，行者喘初定。归樵望鸦巢，暮色失山影。

转岭稍就平，缩足遵微径。苍苍寺门松，钟声不出顶。
九月十五夜苦雨
杨廷理（清代）

匝月秋霖不肯晴，中宵屡起看云情。披升田甲容迟丈，输运仓储耐缓徵。

溪涨泥深肩负苦，雷奔电掣鬼神惊。剧怜一片光明影，却在亭云暗里行。
送张无梦归天台
钱易（宋代）

暂谒明光拂斗槎，杖藜归去赤城霞。
琳宫重启仙人室，金阙新辞太帝家。
祇自运心奔白日，何须掷米作丹砂。
云章赐重崆峒远，还向悬岑炼五芽。
宿山馆 其七
徐积（宋代）

好云入座邀为伴，野火当门借作灯。汲水卖来樵舍妇，采芝携去竹溪僧。

风岩暴响闻颠木，月幌微明见断冰。谁信此来无路入，败篱折壁两三层。
送方蒙仲赴省
刘克庄（宋代）

童年觜距已专场，何况而今益老苍。
天网恢然罩鸾鹄，朝阳鸣矣革蜩螗。
士谁与贺争同进，众亦推弘诣太常。
可惜祠官无气力，不能缙笏诵阿房。
姑熟道中三首
冯惟健（明代）

冥冥雨不绝，呖呖啼征鸿。
寒江烟雾里，小艇一渔翁。
壬子冬送休复北上俯仰今昔情见乎词 其四
沈守正（明代）

尚忆南池日，高歌子美蝉。山川千古是，凭吊昔人贤。

惜别岂杯酒，浮生俱逝川。何能酬德感，拟卖贡公田。
君实邀游南园雨止
范纯仁（宋代）

名园选胜许参陪，游骑俄冲急雨回。花里不闻莺弄舌，瓮头空雨蚁浮醅。

寒云重结三冬雪，暖律虚飞二纪灰。深恐群芳便彫落，主人还引上春台。
大雪中李提举惠玻璃泉两榼二首 其二
张耒（宋代）

峰高冻雪埋苍玉，河静黄沙咽浊流。嗟我残年为远客，烦君双榼散羁愁。

屠苏禦岁将传盏，綵胜宜春欲插头。痛饮须知谋日富，无田何用庆来麰。
拟古四十一首 其十五
薛瑄（明代）

萋萋湖边草，荣荣山上花。山中有高士，探化心靡他。

天地自橐籥，万物从交加。深居不窥牖，四海皆森罗。

我欲见其人，扪萝陟山阿。山阿忽回合，冥蒙起烟霞。

至道复谁语，奈此高士何。
游枫桥偶成
程师孟（宋代）

晚泊桥边寺，迎风坐一轩。
好山平隔岸，流水漫过门。
朱舫朝天路，青林近郭村。
主人头似雪，怪我到多番。
荒园
王建（唐代）

朝日满园霜，牛冲篱落坏。扫掠黄叶中，时时一窠薤。
踏田夜归遇雨
周伦（明代）

萧萧禾黍荻芦横，一望湖光廿里程。夜半归来眠不得，北窗风雨带秋声。
留别
杨亿（宋代）

梦笔山前君别我，下沙桥上我思君。
黄昏更过西阳岭，满目青山与白云。
小雨
刘攽（宋代）

十日无油云，一春无奔雷。天事不可知，号令于此颓。

疾风生梁栋，宇宙如沈灰。惊霆万车走，激裂山石开。

此声昔未有，曩意非所猜。况闻波涛音，汹汹千里来。

虽无为霖实，犹得驱黄埃。终忧稻粱枯，所济蒿与莱。

蛟龙乐盘嬉，既往宁复回。茫然怨云汉，赤日方徘徊。
萤火
陈与义（宋代）

翩翩飞蛾掩月烛，见烹膏油罪莫赎。
嘉尔萤火不自欺，草间相莫光煜煜。
却马已录仙人方，映书曾登君子堂。
不畏月明见陋质，但畏风雨难为光。
关山月二首
孙七政（明代）

关山片月迥含秋，万古长悬青海头。
愁杀清光照沙碛，秦时白骨未曾收。
诫言
权德舆（唐代）

言之或未行，前哲所不取。方寸虽浩然，因之三缄口。
仲冬末忽大暖数日冰雪尽化
释函可（明代）

三冬刚踰半，春气变寒林。但觉人禽悦，谁知天地心。

崖悬疑泻瀑，檐溜似长霖。自入深山里，应沾帝泽深。
悼承龙坡居士
刘黻（宋代）

世教嗟芜棘，独立狷者俦。
寄隐万卷林，不知霜满头。
抗论异端自，观志天爵修。
一室即著庭，圣贤时与酬。
编摩发云汉，千古芸香留。
毋云食报邈，诸郎稼方收。
藏晖斋诗
释妙声（明代）

易贵含章，诗称养晦。进德以愚，明道若昧。瞻彼曜灵，运无停机。

匪息于渊，害恒其晖。君子则之，以恬养志。出处语嘿，弗愆于义。

继我显祖，庶免以之。或升或潜，允也其时。其时维何，像季师表。

骏奔东南，于今有耀。世殊事往，手泽尚存。天相斯文，佑我后人。

于乎小子，思绳厥武。丕若诒谋，无念尔祖。无念尔祖，淑慎其躬。

爰作是诗，式铭尔胸。
木兰花令（窜易前词）
黄庭坚（宋代）

翰林本是神仙谪。落帽风流倾座席。坐中还有赏音人，能岸乌纱倾大白。

江山依旧云横碧。昨日主人今日客。谁分宾主强惺惺，问取矶头新妇石。
题华封洞壁间题咏已满不容著语也
成鹫（清代）

黄鹤留题已有诗，山僧阁笔费寻思。于今欲借空王手，写作人间没字碑。
寿定叟弟
张栻（宋代）

年年桂绽菊开时，长忆芳樽共一卮。
请诵周人和乐句，全胜三叹陟冈诗。
伯长内翰与继学内翰联句赋画松诗清壮伟丽备体诸家祖常实不能及后尘也仍作诗美之焉
马祖常（元代）

吴绢冰丝白，秦封石发青。沐华浮鹤露，戢景蔽鹑星。

刻画风云状，雕镵鸟兽形。哦诗铿玉署，集句灿珠经。

烨烨舒光气，沈沈逐杳冥。离歌三叠唱，凯奏万铙听。

肃穆官师位，雍容乐舞庭。江花春艳艳，山竹雪亭亭。

自笑如尘俗，怀惭似酒醒。无因题琥珀，有去对鵁鶄。
和祖择之学士袁州庆丰堂十咏
陈诜（清代）

道院今犹古，间中事可书。
鹭鸥驯不去，谁可得亲疏。
行香子·秋与
苏轼（宋代）

昨夜霜风，先入梧桐。浑无处、回避衰容。问公何事，不语书空。但一回醉，一回病，一回慵。
朝来庭下，光阴如箭，似无言、有意伤侬。都将万事，付与千钟。任酒花白，眼花乱，烛花红。(光阴如箭 一作：飞英如霰)
次韵和归去来集字十首 其七
李纲（宋代）

归去复归去，溪山满眼前。公垂馀旧馆，鸿渐有甘泉。

结宇依青嶂，开池浸碧天。馀波到山下，更溉万家田。
再和 其一
项安世（宋代）

湖海峥嵘老气，风云惨淡高情。可惜元龙双鬓，江南江北诗声。
中秋前一日诸生携酒见过对月同赋
吕江（宋代）

半生道路鬓双皤，又是中秋客里过。
别业可怜荒杜曲，羁怀最怕听商歌。
不知明月几时有，如此清风良夜何。
胜概无诗可收拾，九原唤起老东坡。
湘中赠范郧
罗隐（唐代）

丹桂无心彼此谙，二年疏懒共江潭。愁知酒醆终难舍，

老觉人情转不堪。云外鸳鸯非故旧，眼前胶漆似烟岚。

劳歌一曲霜风暮，击折湘妃白玉簪。
鹊踏枝
杨芸（清代）

小凭回阑春昼永。为洗冰瓯，浓绿烹香茗。慧业三生今又證。

依绿翠水曾相认。

已过花朝春未醒。潦草春风，红减花多病。独夜怯寻梨梦冷。

思君吟瘦缸花影。
冬日忆友
金朋说（宋代）

寥落园林度小春，枝头橙橘摘黄金。
蟹螯樽俎新丰美，剪烛连宵忆故人。
山中吟
陈允平（宋代）

三冬气凛冽，独立千崖雪。
横斜溪上梅，影落溪桥月。
既别羊王二君与同官会饮于城南因成一篇追寄
王安石（宋代）

赤车使者白头翁，当归入见门门冬。
与山久别悲匆匆，泽泻半门河汉空。
羊王不留行薄晚，酒肉从容追路远。
临流黄昏席未卷，玉壶倒尽黄金盏。
罗列当辞更缱绻，预知子不空青眼。
严徐长卿误推挽，老年挥翰门子苑。
送车陆续随子返，坐听城鸡肠宛转。
端午帖子词二十首·皇后合五首
欧阳修（宋代）

紫兰淅淅光风转，绿叶阴阴禁苑凉。
天子万机多暇日，喜逢嘉节奉瑶觞。
赠昙润画鹑
王佐才（宋代）

饮啄飞鸣各后先，当时操笔想中传。
生来野态无拘束，万里秋风自在天。
秋晚杂兴
陆游（宋代）

洗耳高人耻见尧，看渠应不受弓招。
精神徇物那能久，刀砺君看日日销。
杨四留宿
汪士铎（清代）

春山三两家，新笋已成竹。门前老佃夫，缚笔编茅屋。

虚堂移匡床，中厨馈斋粥。自云田家贫，伏蜡治食肉。

绕宅多树杉，废圃偶蓺菊。时艰需将才，棨戟遍宗族。

自愧筋力衰，畎亩伴黄犊。三河覆全师，又为塞翁福。

去年风雨和，储米七十斛。盐豉幸知酿，差不负吾腹。

语久月出斗，拂草止予宿。瓦瓶留榻前，椒姜点茶熟。
早春雪后同诸君集孔比部寓
皇甫汸（明代）

残雪春城外，寒云客馆中。会多新岁感，交与故情同。

夜色疑梁入，湖流似剡通。由来北海座，尊酒未言空。
口占简去非
赵蕃（宋代）

春风春雨急仍颠，闻道远劳从事贤。
软脚不应惟命酒，池塘生草要新篇。
拟古诗（六首。永乐五年）
朱高煦（明代）

自古寺人职，司阍供洒扫。
秦汉始挠政，国本亦枯槁。
唐初任犹轻，高贵在天宝。
沦胥宣懿间，神器由颠倒。
门生诋天子，尊重压元老。
社稷遂已墟，群阉那自保。
全忠不堪忿，歼殒何草草。
嗟哉太宗业，家奴坏王道。
后世宜鉴之，虑患防须早。
述病
刘禹锡（唐代）

刘子尝涉暑而征，热攻于腠以致病。其仆也告，亦莫能兴。逮浃日，予有瘳。医诊之曰：“疾幸间矣，顾热而未平 ，有遗类焉，宜谨于摄卫。卫之乖方，则病复矣。”所苦既微而怠其说，倦眠于衾而兴焉，倦隐于几而步焉 ，面不能罢碕，发不能捐栉，口不能忘味，心不能无思。如是未移日而疾也碦如，复于躬。进药求汗，凡三涣 ，然后目能视。视既分，则向时之仆，已睨然执圈侍予于前矣。予讶而曰：“曩吾与若也病偕，呻也呼也，若酷而吾微 ，药也饵也，吾殷而若薄。何患之同而痊之异哉？”仆谆谆而答云：“己之被病也，兀然而无知；有间也，亦兀然而无知。发蓬 如而忘乎乱，面黔如而忘乎垢。洎疾之杀也，虽饮食是念，无滑甘之思，日致复初，亦不知也。”

予喟然 叹曰：“始予有斯仆也，命之理畦则蔬荒，主庖则味乖，颛厩则马瘠，常谓其无适能适。乃今以兀然而贤我远甚 ，利与钝果相长哉！仆更矣。”刘子遂言曰：“乐于用则豫章贵，厚其生则社栎贤。唯理所之，曾何胶于域也？”
江右嵬父佳父二王孙以书翰见贻赋此寄赠
胡应麟（明代）

紫气丰城望不穷，雌雄龙剑拂长空。持觞并入莲花社，卜筑同依桂树丛。

天际碧云回锦字，石边流水傍丝桐。青帆咫尺堪乘兴，为借浔阳一夜风。
四月上澣日同寮约游西湖十绝
张镃（宋代）

赐沐山行策最长，游人此日却相妨。
洞天只得东边赏，开过灯花断杀肠。
简余省三
戴亨（清代）

蒯缑结佩践朱门，偃蹇才华讵可论。吾道自应纨裤贱，穷途谁识缊袍尊。

中宵乡梦吴山远，几载羁愁塞雪昏。乘此秋风未摇落，扁舟归去问家园。
入山三首
孔武仲（宋代）

冠盖成阴中路回，独携莲社道人来。
千岩万壑初相识，分付晴岚面面开。
雪中口占二首 其二
程俱（宋代）

一夜满城三尺雪，寒林枯木尽生春。盆池水窄成冰鉴，庭竹枝低扫玉尘。
扇子诗
李石（宋代）

小小愚民岂易欺，士夫妄论似相知。
业书若上天盘秤，当用崑崙作秤锤。
洪士龙以洪舜俞考功所作竹洲精舍记见问
魏了翁（宋代）

考功记竹洲，所业在淇奥。
谓学与自修，此何取於竹。
士龙来谂余，试请言其目。
天地之大端，松篁受命独。
阴阳迭盈虚，表里更见伏。
厥象肖坎离，厥理寓姤复。
榆杏柞与檀，四序所宜木。
此独贯四时，不受寒暑触。
示人人不察，但识霜更绿。
谁能淇之上，兴寓三反覆。
形气互发明，显微相贯属。
嗟余粗知方，倚枝看不足。
安得两洪君，试同烟露宿。
新沐浴
白居易（唐代）

形适外无恙，心恬内无忧。夜来新沐浴，肌发舒且柔。

宽裁夹乌新，厚絮长白裘。裘温裹我足，新暖覆我头。

先进酒一杯，次举粥一瓯。半酣半饱时，四体春悠悠。

是月岁阴暮，惨冽天地愁。白日冷无光，黄河冻不流。

何处征戍行，何人羁旅游。穷途绝粮客，寒狱无灯囚。

劳生彼何苦，遂性我何优。抚心但自愧，孰知其所由。
胡夫人挽词
郭印（宋代）

士夫惜名节，楚楚空衣冠。
宁如武陵孀，守义人所难。
哀哉祸变武，归棹危狂澜。
至诚泣苍穹，双榇果平安。
阶前三珠树，岂但馥芝兰。
科名一一收，平步籋广寒。
方为反哺乌，风木悲珊珊。
庆吊一何遽，闻者鼻辛酸。
千年懿德馨，翠琰立巑岏。
英灵满乾坤，莫作长夜看。
寄题沈逸人故居
朱睦㮮（明代）

修竹湘沅畔，会闻有避喧。叶香馀在户，翠影尚临轩。

野日怅谁语，江云愁与繁。自君腾驾后，阒寂此丘樊。
七月一日知丞往众浔潭命道士投铁简是日有雨二日知丞过访共道灵验相与感叹因以数语记之
虞俦（宋代）

老龙高卧古灵湫，唤醒须烦尺简投。澒洞溪云随起雨，渺瀰陂简急通沟。

定看田里还丰岁，且豢鸡豚作好秋。可是蓝田修故事，为民精祷益同忧。
山园漫兴 其二
朱完（明代）

石上风摇薜荔，花门雨滑苍苔。新蝉响断还续，暮鸟飞去复来。
送崔吉甫外刺安康分韵得客字
程公许（宋代）

崔郎神骏如天马兮来西极，霜蹄蹴踏汗流赤。
不令长楸嘶风扈属车，亦合交河涉冰摧蔽敌魄。
世无善御如王忍受，可能帖耳受鞭策。
栈云嵯峨汉江碧，一眼长淮天不隔。
岗寒几处索调护，我有奇谋同药石。
囊书行万里，三载京华客。
浮云黯黮一扫空，归来双剑翔凫舄。
行台岌页立分鼎，叱咤风霆人辟易。
文书昴夜来急急，吏衙事牍看山积。
那知退食清心堂，万卷敷床客满席。
落落一世谁怜才，令我推枕三太息。
翱翔半刺头欲雪，袖长奔跑何地褊迫。
我闻安康坦途走洛师，内与荆襄梁益通血脉。
军兴生聚计萧条，嗷嗷悲鸿尚中泽。
鼓鼙何日当罢警，济时孰是良筹画。
薰风催熟崆峒麦，本根须人为爱惜。
志士惨淡意则同，掺祛况复念行役。
君看老骥久伏枥，一蹴千里如咫尺。
醉归为君慨慷击唾壶，天鸡三叫东方白。
十一月二十三夜通夕不寐为赋梅诗且怀斯远成父友弟及五首而晓书呈在伯 其五
赵蕃（宋代）

名园多攀折，野树多零落。零落夫何恨，攀折适为虐。

山居老莓苔，竹径无锁钥。何当归去来，有弟同斟酌。
龙溪新亭
曾几（宋代）

不识梯山路，今闻驾壑桥。
蛟龙深窟宅，松竹半云霄。
与子成二老，由来非一朝。
崖藤如暂寄，还往肯辞遥。
解武康悬印至垂虹亭作
毛滂（宋代）

娟娟东堂月，瑟瑟北窗风。
半夜渡龙尾，随我藕花中。
径邀此花香，追路溪志东。
溪山久俯仰，临别亦匆匆。
三年虎落槛，一日鸹开笼。
何须见似人，聊作逃虚空。
今宵花亦远，余香归故丛。
殷勤此风月，随我登长虹。
分得长安此去欲何依七韵送俞子宜 其一
黄衷（明代）

郭门临祖道，晓旭动花光。似君去时面，眉间佳气黄。

兼程发湘水，计日见江乡。拜庆高堂上，春风萱草长。
赵平甫幽居八操 其四 竹斋操
杨万里（宋代）

客来何闻，客去何嗔。左右前后惟此君。德不孤，必有邻。
赠别吴门朱雪鸿 其五
屈大均（明代）

麈尾平生物，兼之白鹭翎。相贻惟皎洁，相赏更沉冥。

石气薰黄浦，湖光浴翠屏。殷勤期汝友，舣棹采香泾。
内状诗寄杨、白二员外（时知制诰）
元稹（唐代）

天门暗辟玉琤鍧，昼送中枢晓禁清。彤管内人书细腻，

金奁御印篆分明。冲街不避将军令，跋敕兼题宰相名。

南省郎官谁待诏，与君将向世间行。
杂曲歌辞 其一 小曲新词
白居易（唐代）

霁色鲜宫殿，秋声脆管弦。圣明千岁乐，岁岁似今年。
题故宋太祖十二世孙孟坚所赋宝鼎见乐章贺其叔母太恭人淳祐八年戊申岁上元日寿旦也其词用官绫书之
刘崧（元代）

王孙自昔擅词华，仁族敦亲出内家。惆怅百年遗墨在，吴绫犹似敕绫花。
王正卿何道夫和嘉字韵诗至数十道夫赠予数篇
李流谦（宋代）

从君未省涉津涯，白璧明珠屡拜嘉。
一吸湖江真大国，仅除风雨亦寒家。
簿书笑我忙官事，笔砚饶君管物华。
世味可能争腊毒，馁蛟馋兕漫摇牙。
北口道中览古
甘运源（清代）

关势双回旧垒间，昔人设险控三边。碛通北狩卢龙路，山见西来白马年。

雁塞风高天似洗，渝河春尽草如烟。不须鸣剑驰长想，一瞬兴亡几逝川。
登岳阳楼
陈洪谟（明代）

此楼飞构自何年，作镇南州势不偏。日暮巴陵云满地，春深梦泽水连天。

登临自古怀兴替，忧乐凭谁问后先。短棹秋风聊伫望，几行征雁正孤翩。
山中月夜寄无锡长官
皎然（唐代）

湖上凉风早，双峰月色秋。遥知秣陵令，今夜在西楼。

别叶萧萧下，含霜处处流。如何共清景，异县不同游。
书孙州判澹翁再擒寇事迹
陈杰（宋代）

古丰怪事未前闻，谁遣盗起纷如云。
民无掩骭盗乘马，民无寸铁盗铸冶。
英英别乘紫髯风，万甲兵藏学古胸。
前年借才从伯府，今年驾车就熟路。
直指贼巢冞入阻，谈笑双收卞庄虎。
十年养痈破一朝，溪山深处复渔樵。
由来禁暴非智力，廉为先声义为的。
苍生何进苏息在，安得邦伯皆结辈。
游泾川琴溪
武平一（唐代）

环潭澄晓色，叠嶂照秋影。幽致欣所逢，纷虑自兹屏。
朝日莲
张咏（宋代）

少得方为贵，根茎岂异莲。
高低全赖水，舒卷自知天。
已任群芳妒，难妨后笑偏。
向明终有待，呈艳不争先。
爱重频移席，徵求苦费钱。
兰荪饶酷烈，桃杏愧奢妍。
应瑞花中绝，标名世上传。
须栽禁池内，用表太平年。
感遇诗 其五
陆世仪（清代）

渔阳鼙鼓惊，征尘动地起。河北多郡县，一朝尽风靡。

常山有太守，恸哭整军士。誓心匡社稷，志烈身竟死。

长乐何如人，纡纡佩金紫。
挽薛季益尚书
陈傅良（宋代）

州里谁如此达尊，户庭深静最情敦。
不将尺牍通当路，却枉扁舟访杜门。
每见色温如有属，欲书心槐不能言。
从今若祭枌榆社，好配横塘两献樽。
东渡感事呈唐维卿方伯家时甫星使兼怀幕府诸公 其三
林鹤年（清代）

赤嵌营连壮海山，红毛城畔唱刀环。晋公节钺平淮蔡，汉相旌旂扫洞蛮。

鲲岛浪淘朝雨过，鹿门波撼夜潮还。平原子弟怀风义，卜式忧时鬓已斑。
游安乐次句龙元应韵
李流谦（宋代）

得友何妨并辔行，眼明木末数峰横。
真游与世寥寥隔，滞念逢僧稍稍平。
不复定身怀故宅，空余遗像閟荒坑。
莫教学道伤迟暮，世路低回已半生。
雪峰真赞
李之仪（宋代）

衮毬输了一只脚，答语失了一只眼。却将两只杀人手，不妨捞只只摸蚬。

踏翻船子月是谁，撞破烟楼如掣电。树倒藤枯笑呵呵，春光更觉家家遍。
九日
李商隐（唐代）

曾共山翁把酒时，霜天白菊绕阶墀。
十年泉下无消息，九日樽前有所思。
不学汉臣栽苜蓿，空教楚客咏江蓠。
郎君官贵施行马，东阁无因再得窥。
皇后庙十五首 其二 太尉行用《舒安》。
郊庙朝会歌辞（宋代）

服章观象，山龙是则。容止跄跄，威仪翼翼。
题李成所画十册 其九 仙客临流
黄公望（元代）

驰驱十载长安道，立马溪边暂息机。坐久竟忘归路晚，半空飞沫湿絺衣。
满江红（用前韵）
赵磻老（宋代）

西郭园林，湖光净、暮寒清溢。明日上，近环山翠，远摇天碧。粉泽兰膏违俗尚，岩花磴蔓从谁觅。问近来、铛脚许何人，吾其一。

欢乐事，休教毕。经后夜，思前日。想无心不竞，水流云出。物外烟霞供啸咏，个中鱼鸟同休逸。又何须、浮海访三山，寻仙迹。
送税官仇副使诗十首
熊禾（元代）

莆城如斗大，征额钜万积。
逭责犹未能，余润安可得。
慈云岭
杨蟠（宋代）

左右盼江湖，游人憩半途。
山高步步上，何用叹崎岖。
过白土布
方回（元代）

椒颂无闻不见傩，客途如此寂寥何。
丙寅小运流年换，丁亥当生本命过。
白土市荒沽野酿，紫阳山远梦吟窝。
还家要及春犹早，花满千山笋满坡。
入卫作
沈佺期（唐代）

淇上风日好，纷纷沿岸多。绿芳幸未歇，泛滥此明波。

采蘩忆幽吹，理棹想荆歌。郁然怀君子，浩旷将如何。
秋风
于谦（明代）

萧萧入夜动清商，披拂园林草木黄。快意扫除天下热，可人吹送枕边凉。

荻花枫叶愁江渚，莼菜鲈鱼忆故乡。万里碧天云散尽，冲开征雁不成行。

陆龟蒙（唐代）

词赋曾夸鸀鳿流，果为名误别沧洲。虽蒙静置疏笼晚，

不似闲沧折苇秋。自昔稻粱高鸟畏，至今珪组野人仇。

防徽避缴无穷事，好与裁书谢白鸥。
芳茂山
胡宿（宋代）

此地横青嶂，当年耸紫氛。碧花岩下柰，玉叶岭边云。

宝势三神秀，灵风百草薰。将军精爽在，可解勒移文。
寄子瞻舍人二首 其一
张耒（宋代）

皎皎连城璧，实惟天地珍。足伤曾不售，宝气终氤氲。

山川媚馀秀，星斗揽奇氛。终然不可掩，三浴祓埃尘。

天王斋戒受，严庭具九宾。贮之黄金台，籍以九龙茵。

事称忘礼厚，人谁骇其新。车轮走四方，争睹快一陈。

无瑕故易伤，敛辉志乃神。
宿九仙山（九仙谓左元放、许迈、王、谢之流
苏轼（宋代）

风流王谢古仙真，一去空山五百春。
玉室金堂馀汉士，桃花流水失秦人。
困眠一榻香凝帐，梦绕千岩冷逼身。
夜半老僧呼客起，云峰缺处涌冰轮。
万安宫遗址 其二
李文田（清代）

断瓦残当岁月深，沿河翁仲草萧森。残碑遍地无人拾，叹息圭塘许翰林。
与君表同访霞芬，喜其病已渐愈，归途口占
陈熙治（清代）

绮窗虚掩画帘垂，药裹茶铛位置宜。枕畔尚馀兰气息，风前怕整柳腰支。

须知乳燕还巢日，即是雏乌返哺时。听到平安心已慰，底须苦语说相思？
绍熙庚戍十月偕赵仲宗舜和潘谦之曾鲁仲游九
黄榦（宋代）

大溪章溪溪水清，上寮下寮山路平。
三山屹立相犄角，百里连亘如长城。
仰干云霄不盈尺，俯视天高浮寸碧。
闲云吞吐溢涧谷，飞泉喷洒下石壁。
中有一山名芙蓉，端冕正色群山空。
望之可敬不可慢，僧言直与衡岳同。
坡陀突兀作云洞，虎豹蹲踞栖鸾凤。
闻道前山开辟日，曾住浮屠几千众。
我来已作五日行，皇天一雨复一晴。
穹林杳霭非人世，手接群仙上玉京。
晓来更向山前去，忽到山翁栖隐处。
却忆桃源洞里人，日出洞销忘旧路。
送黎兵胡万户南还
贡师泰（元代）

将军仗策去安边，诏下东南万里天。云海旌麾趋玉帐，春江鼓角载楼船。

黎人满溜槟榔水，蜑户齐分牡蛎田。遥想军中无一事，坐驱千骑猎平川。
示高恺叔
张侃（宋代）

天秋桂子香，我舟从西来。爱君丰度好，面上无尘埃。

相逢各草草，未暇开情抱。赠君以一言，功名薄穹昊。

新春雪初晴，记水三四程。徘徊梅花树，邀我了诗情。
水龙吟 西池败荷
张翥（元代）

水宫仙子归来，为谁独立西风背。凌波梦断，可怜零落，一奁环佩。雨叶敲寒，露房倒影，秋声惊碎。问西亭翠被，将愁何处，空留得，余香在。最爱双飞白鹭，镇相依、蓼边萍外。舞衫歌扇，有人绣出，水情云态。西子湖边，越娘舟上，忆曾同采。甚人今未老，花应依旧，约明年再。
维那观师以偈示余求诗为赠因成两绝句
孔武仲（宋代）

扰扰长途策马回，柴门寂寞画慵开。
清香一炷茶一啜，赖有高人数往来。
欲游嵩岳留别李少尹益
贾岛（唐代）

孤策迟回洛水湄，孤禽嘹唳幸人知。嵩岳望中常待我，

河梁欲上未题诗。新秋爱月愁多雨，古观逢仙看尽棋。

微眇此来将敢问，凤凰何日定归池。
晚春曲
李檝（宋代）

春欲归何处，流莺也不知。
只应江上水，暗与落花期。
孔翠篇
李梦阳（明代）

孔翠耀其羽，乃为俗所珍。神龙处九渊，潜跃固有因。

小人役琐屑，君子扬其芬。遐哉颜闵烈，千秋洒灵芬。

出事金玉昆，入奉堂上亲。恩义苟不亏，岂必馔芳薰。

爰骋六艺圃，载泳诗书津。何当继乔木，振佩蹑高云。
山中即事与陈山人
王问（明代）

月下独乘舟，访君南陌头。
松门尚未掩，移棹向中流。
吟弄归草堂，君去予自寝。
明日携酒来，还期石上饮。
赠方叔
姜特立（宋代）

世间旷士如君少，天下閒人似我稀。
一旷一閒无一事，只应鸥鸟共忘机。
舟夜行
叶孝基（清代）

冥色山水合，凄然一棹过。岸移云意懒，波定月痕多。

乍喜孤村火，遥怜别浦歌。倦游人不寐，前路问渔蓑。
饭罢戏示邻曲
陆游（宋代）

今日山翁自治厨，嘉殽不似出贫居。
白鹅炙美加椒後，锦雉羹香下豉初。
箭茁脆甘欺雪菌，蕨芽珍嫩压春蔬。
平生责望天公浅，扪腹便便已有余。
萧洒参军宇六首 其五
韦骧（宋代）

萧洒参军宇，疏池小圃东。风荷朝披靡，月竹夜玲珑。

樽酒有时满，囊钱计日空。养恬真得地，捽茹乐融融。
法云首座请赞
释智遇（宋代）

咿呜咿，那得知。
寒酸看不上眼，手面移东换西。
拱良工手，破衲僧疑行到水穷处，
坐看云起时。
奉酬翁松庐见寄
徐玑（宋代）

客路归时雨似烟，归来还近菊花天。寸心不到青云上，一事难花白发前。

风外松声如昨夕，竹间梅蕊接新年。閒来得句频相送，自有高人住屋边。
绣花蝶寄孟阳
张乔（唐代）

一幅鲛绡万转丝，入欢怀袖莫教离。绣成醉蝶迷香意，似尔痴魂梦到时。
说之方忧韩公表大夫疾遽致仕乃蒙传视送陈州
晁说之（宋代）

渡江慎且无，登楼戒亦莫。
有如鹤乘轩，便类燕巢幕。
此君如宝玉，百火不一烁。
又复如衢樽，醉不谢所酌。
华阳吟三十首
白玉蟾（宋代）

梦幻之身不久长，桑榆能几耐风霜。
何如跳出利名窟，赠汝长生不死方。
偈一百二十首 其九
释怀深（宋代）

失却栏中白象儿，临风笑倒老峨嵋。街头措大无精鉴，一夜灯前赋雪诗。
次韵和石遗老人食河豚诗二首 其二
祝廷华（清代）

陶社刊诗匪钓名，序文弁首鬼神惊。发挥义蕴穷原委，寿世鸿篇匹论衡。
魏仓曹东堂柽树
李颀（唐代）

爱君双柽一树奇，千叶齐生万叶垂。长头拂石带烟雨，

独立空山人莫知。攒青蓄翠阴满屋，紫穗红英曾断目。

洛阳墨客游云间，若到麻源第三谷。
和汤秘书见寄韵
释行海（宋代）

书剑冲寒到日边，烟霞曾结几生缘。
醉邀明月逢梅醒，啸入青山对竹眠。
老晤庄周为蝶后，谁思腐草化萤前。
新诗自有经纶志，乘兴莫将红叶偏。
六月郡庠尊经阁前种竹三得雨书喜示同舍
黎廷瑞（宋代）

移种来数日，三沾沛雨恩。
雷公念同族，龙伯爱诸孙。
鞭活金髯走，梢寒翠鬣翻。
拂云吾所望，好为护霜根。
感皇恩·小阁倚秋空
陆游（宋代）

小阁倚秋空，下临江渚。漠漠孤云未成雨。数声新雁，回首杜陵何处。壮心空万里，人谁许！
黄阁紫枢，筑坛开府。莫怕功名欠人做。如今熟计，只有故乡归路。石帆山脚下，菱三亩。
句 其六
吴幵（宋代）

欲识欢心从四海，钧天一曲引回銮。
病起二首 其一
吴景奎（元代）

病起钱唐上，支离独拥衾。灯花悬客梦，砧韵动乡心。

力疾坐长夜，放怀成短吟。故园归未得，回首白云岑。
梅花醉梦
白玉蟾（宋代）

纸帐梅花醉梦间，了无它想鼻雷鼾。
鸳愁凤恨不入枕，睡觉身疑在广寒。
南仙吕 傍妆台 自叙
夏完淳（明代）

客愁新，一帘秋影月黄昏。几回梦断三江月，愁杀五湖春。

霜前梦雁樽前泪，醉里青山梦里人。英雄恨，泪满巾，响丁东玉漏声频。

两眉颦，满腔心事向谁论？可怜天地无家客，湖海未归魂。

三千宝剑埋何处？万里楼船更几人！英雄恨，泪满巾，何处三户可亡秦！

极目秋云，老去秋风剩此身。添愁闷，闷杀我楼台如水镜如尘。

为伊人，几番抛死心头愤，勉强偷生旧日恩。水鳞鳞，雁飞欲寄衡阳信。

素书无准，素书无准。我本是西笑狂人。想那日束发从军，想那日霜角辕门。

想那日挟剑惊风，想那日横槊凌云。帐前旗，腰后印。

桃花马，衣柳叶，惊穿胡阵。流光一瞬，离愁一身。

望云山，当时壁垒，蔓草斜曛。盼杀我当日风云，盼杀我故国人民。

盼杀我西笑狂夫，盼杀我东海孤臣。月轮空，风力紧。

夜如年，花似雨，英雄双鬓。黄花无分，丹萸几人。

忆当年，吴钩月下，万里风尘。可怜寂寞穷途恨，憔悴江湖九逝魂，一饭千金敢报恩。
步蟾宫·闰六月七夕
顾贞观（清代）

玉纤暗数佳期近，已到也、忽生幽恨。恨无端、添叶与青梧，倒减却、黄杨一寸。
天公定亦怜娇俊，念儿女，经年愁损。早收回、溽暑换清商，翻借作，兰秋重闰。
寄江上僧
释智圆（宋代）

江寺期终老，清香讲次焚。
月怜秋后见，潮爱夜深闻。
古木青阴合，残云静片分。
相怀未能去，来雁又成群。
从军行·吹角动行人
王维（唐代）

吹角动行人，喧喧行人起。
笳悲马嘶乱，争渡黄河水。
日暮沙漠陲，战声烟尘里。
尽系名王颈，归来报天子。
酬邻僧惠古杭芦管兔毫
艾性夫（元代）

黄芦笠泽剪秋雨，褐兔中山俘饱霜。
千里能随云衲远，数君肯顾草庐荒。
无情书传方高阁，何处尘埃有画墙。
留与素翁修菊谱，寒花吹入墨云香。
枕上吟
贾岛（唐代）

夜长忆白日，枕上吟千诗。何当苦寒气，忽被东风吹。

冰开鱼龙别，天波殊路岐。
南陵别儿童入京
李白（唐代）

白酒新熟山中归，黄鸡啄黍秋正肥。
呼童烹鸡酌白酒，儿女嬉正牵人衣。
高歌取醉欲自慰，起舞落日争光辉。
游说万乘苦不早，著鞭跨马涉远道。
会稽愚妇轻买臣，余亦辞家西入秦。
仰天大正出门去，我辈岂是蓬蒿人。
颂十玄谈 其一 回机
释印肃（宋代）

涅槃城里尚犹危，亲到灵山未足奇。见佛忘知无我所，六根常动转阿弥。
次韵春雪禁体
戴良（元代）

孙生读书光映檐，杨公涤笔色摇椀。岂知今日物象新，总向三春堆积满。

著地都将委琐藏，拂池尽把瑕玼涴。直愁芝菌埋没平，讵惜松篁摧挫短。

杂梅既无北使折，穿杨那有东风管。千逵晓滑乍羞明，万瓦夜寒仍待伴。

村村掩土蛰迷户，处处压林巢覆卵。集迟固为入坎深，消早岂缘侵座暖。

世事已如鸿印爪，我生方类鹿行疃。卧庐正慕焦寝安，扫径却嗟袁路断。

何人无事杖堪寻，谁家有酒门可款？皓首书生自局束，紫髯参军每萧散。

方晨致命许降临，未午催诗戒迟缓。徐君可是常胜家，白战先陈汉庭袒。

《阳春》一曲古难和，冻笔阁来敢辞懒。
赠李晋卿葬师归龙泉
陈镒（明代）

潇潇霜霰点行装，驴瘦童寒路更长。十载江湖双白鬓，半生山水一青囊。

摩挲古剑心犹壮，邂逅清尊兴自狂。岁晚不堪成话别，石桥流水野梅香。
佚题 
陈韵兰（清代）

木落秋风几度过，别来身世复如何。路遥那得通鱼信，门静料如设雀罗。

濯水莲花真品出，荫人棠树去思多。投閒尚系苍生望，漫听淮南招隐歌。
效陶呈景仁
韩维（宋代）

仲冬景气和，游步独徘徊。
微疴忽消散，我兴在尊罍。
东邻久废忽，百劝首不回。
所忧在钟律，未致仪凤来。
此志岂不佳，孤论良难裁。
愿公少置之，起视翁头醅。
炉寒无灰
朱涣（唐代）

地炉寒无灰，相对空四壁。岂无可热者，此事不惯炙。
南明山宝相寺十五题
释显忠（宋代）

融结自何时，曾为几陵谷。不见昔贤踪，空遗此岩腹。

一径斸烟蓁，千里老云木。寻常人到稀，虎豹暗栖宿。
次韵答提举刘司封见访
韩琦（宋代）

琳馆优闲禄隐郎，高怀存旧宠吾乡。观梁共且希鱼乐，巢阁终应待凤翔。

囊疏一时惊慄慄，殿楹常记日堂堂。忠言非久回宸虑，坐见无为拱舜廊。
仙明洲口号
李群玉（唐代）

长爱沙洲水竹居，暮江春树绿阴初。浪翻新月金波浅，

风损轻云玉叶疏。半浦夜歌闻荡桨，一星幽火照叉鱼。

二年此处寻佳句，景物常输楚客书。
晚兴
陆游（宋代）

羸病时时剧，欢悰日日疏。睡凭书绍介，愁赖酒驱除。

小蹇追凉处，轻衫出浴初。无人堪晤语，且复狎樵渔。
桂花芙蓉山雀
何洛文（明代）

墨华点缀九秋容，宝箑看疑御苑逢。金粟半含青桂树，锦云初灿木芙蓉。

芬香宛自清风发，艳色弥从满月浓。更喜双双枝上雀，轻飏翠羽近飞龙。
偈倾一百六十九首
释智朋（宋代）

寂钉不动，感而遂通，
癞马系枯椿。寂而常动，
不感而通，四方八面绝罗笼。
不下禅床，一喝耳聋，
不妨游戏人事海中。
富沙道中
黄镇成（元代）

溪上北风天雨霜，野田高下散牛羊。前村落尽乌桕叶，无数人家在夕阳。
和王定国寄刘贡父
苏辙（宋代）

度岭当年惜远行，过淮今日似前生。
留连秋思江侵海，摇荡春心花满城。
欲寄尺书慵把笔，偶闻佳句独含情。
何时复看清虚会，醉听蓁筝促柱声。
北游
吴斌（明代）

青山千里来，龙奔出平野。
逶迤作都城，黄河走其下。
借问宿迁人，在昔何为者。
云此生重瞳，虎斗天所假。
自矜盖世心，坑秦霸区夏。
鸿门逸真龙，乌江陷骓马。
至今哀怨声，喑呜海中泻。
故兵部侍郎致仕安定公挽辞三首 其二
张方平（宋代）

经济期成务，康宁遽引年。人知三事贵，我爱二疏贤。

金石名儒刻，弓裘孝子传。国书循吏传，谁在老成先。
图翁瓜圃出故淮东使者方诗境所藏杨补之三友
释居简（宋代）

画寿诗中境，人修地下文。金兰三友合，泾渭两边分。

冻壑层攲盖，炎天独欠君。莫嫌疏影瘦，及与欠清芬。
挽赵子固左司
孙应时（宋代）

只道功名晚，居然穹数蕃。
偏令淮楚地，屡睹钺旄尊。
身隔公卿议，民私父母恩。
东关往来处，肠断不堪论。
颂
刘子羽（宋代）

赵州柏树太无端，境上追寻也大难。
处处绿杨堪系马，家家门底透长安。
西亭
曾巩（宋代）

团扇频挥到此亭，他乡愁坐思冥冥。
空羞避俗无高节，转觉逢人恶独醒。
岁月淹留随日老，乾坤狼狈几时宁。
欲知事事今何似，万里波涛一点萍。
人日
文天祥（宋代）

今年为蛇年，此日是人日。
江右一龙钟，山中旧占毕。
独坐守太玄，一笑发狂疾。
悠悠王正意，衰涕感麟笔。
再饮泉遇雨
胡学汪（清代）

却暑遂忘倦，浩然临水湄。花香添旧路，微雨濯新诗。

云至既如晤，我来宁有期。间人向余笑，两度饮寒漪。
秋日有感
黄裳（宋代）

清生明爽静生悲，群动相将却入机。物向本根成既老，雁知时节去还归。

山人邀饮酒初熟，渔叟献鲜鲈正肥。莫管世情都扫尽，閒来林下看秋辉。
望梅花 寿师道真人
张雨（元代）

何处仙家方丈。浑连水、隔他尘坱。放鹤天宽，看云窗小，万幅丹青图障。

凭高望。笑掣金鳌，人道是、蓬莱顶上。

时问葛陂龙杖。更准备、雪中鹤氅。修月吴刚，收书东老，消得百壶春酿。

无尽藏。莫傲清闲，怕诏起、山中宰相。
江岸群牛用前韵
钱时（宋代）

江边犊子喜新晴，草软沙平满意春。
自食自眠渠自乐，不消多费牧牛人。
题黄亭驿
李纲（宋代）

云山一带碧崔嵬，迎我南迁又北回。岁籥才周两经历，此行端为武夷来。
题魏万成江亭
刘长卿（唐代）

萧条方岁晏，牢落对空洲。才出时人右，家贫湘水头。

苍山隐暮雪，白鸟没寒流。不是莲花府，冥冥不可求。
晨起汴上口占寄韩玉汝
刘攽（宋代）

戍鼓邻鸡催启关，繁星未坠重愁颜。云含雪意朝寒外，河带冰光曙色间。

去远不堪登灞涘，言归时复念东山。梁台客在文章盛，修竹何当复共攀。
张廷直挽词
王十朋（宋代）

意气轩轩盖一时，林头周易造深几。芹芳泮水声蜚早，花满河阳迹到稀。

方外客携因果去，道旁人汲义泉归。柳川池馆规模壮，一夕花妖世已非。
踏莎行
李之仪（宋代）

一别芳容，五经寒暑。回文欲寄无鳞羽。多情犹自梦中来，向人无泪流如雨。梦破南窗，愁肠万缕。那听角动城头鼓。人生弹指事成空，断魂惆怅无寻处。
怀友
陈柏（宋代）

携书入空山，几若几世绝。
俯仰一室间，颇见古人别。
良朋令人思，思君意弥切。
食芹差自甘，那得共君啜。
鹧鸪天（咏红梅）
向子諲（宋代）

江北江南雪未消。此花独步百花饶。青枝可爱难为杏，绿叶初无不是桃。

多态度，足风标。蕊球仙子醉红潮。绝怜竹外横斜处，似与芗林慰寂寥。
挽王孺人
刘克庄（宋代）

贞洁如图史，纖微到米盐。
辟纑穷亦乐，反鮓训尤严。
封邑才纶诰，还乡尚绣帘。
自惭铭笔拙，何以发幽潜。
疏山
俞鼐（宋代）

路入千岩紫翠深，溪山好向梦中寻。
松风洗净笙歌耳，泉石挽回花柳心。
曲水流觞追禊事，茂林修竹是出阴。
兰亭旧墨空磨灭。俛仰人间成古今。
五月六日，发石头城，步望前船，示舍弟兼寄侯郎
沈亚之（唐代）

客子去淮阳，逶迤别梦长。水关开夜锁，雾棹起晨凉。

烟月期同开，风波勿异行。隐山曾撼橹，转濑指遥樯。

蒲叶吴刀绿，筠筒楚粽香。因书报惠远，为我忆檀郎。
同萧九川游菰塘龙城院赋赠象初上人
刘崧（元代）

天入龙城涌地灵，横冈复岭似围屏。村原过雨春泥紫，山崦含围野烧青。

火里莲花敷宝座，云中杨树注青瓶。何时煮茗长松下，听讲楞伽一卷经。
过端州峡同仞阇黎
释今回（明代）

频年瓶笠皆无定，一夜轻帆渡峡来。峰势似窥江路尽，舟行始觉画屏开。

岩云夜度侵衣冷，猿狖声多入棹哀。乞食栖栖任途路，暂同吟咏一徘徊。
怀石绮园二首 其二
金朝觐（清代）

我憾石绮园，轻财如粪土。千金虽易来，一钱亦足数。

我有白练虽，上书兰亭谱。剪灯恣夜谈，翻被膏油腐。

绮园绐我方，云曾考之古。渗以金屑霏，快如披云睹。

漆为蟹壳销，针向磁石取。物理有同然，何必出撰杜。

余心是其言，攻错借圜府。初如大冶金，跃跃还起舞。

又如铸莫邪，一鼓复再鼓。可怜孔方兄，无罪膏吾斧。

讵知堕术中，夫人乃自侮。吾今索债来，还须言阿堵。
建阳县二首 其二
刘弇（宋代）

纱民趁商市日高，红女机杼仍分曹。双桥卧虹上下水，石脊瘦龙狂斗牢。

穑登尔场俗丰乐，匹马北客方滔滔。转将身挂利名网，掷此故岁如腾猱。
双头莲（双调）
周邦彦（宋代）

一抹残霞，几行新雁，天染云断，红迷阵影，隐约望中，点破晚空红碧。助秋色。门掩西风，桥横斜照，青翼未来，浓尘自起，咫尺凤帏，合有人相识。

叹乖隔。知甚时恣与，同携欢适。度曲传觞，并鞯飞辔，绮陌画堂连夕。楼头千里，帐底三更，尽堪泪滴。怎生向，无聊但只听消息。
与子仁登天柱冈，过胡家塘蒪塘归东园四首
杨万里（宋代）

胡床脚底万峰寒，拄杖锥尖乱苏班。
天柱冈头行未刨，相携更上一重山。
鹧鸪天·枫落河梁野水秋
苏庠（宋代）

枫落河梁野水秋。淡烟衰草接郊丘。醉眠小坞黄茅店，梦倚高城赤叶楼。
天杳杳，路悠悠。钿筝歌扇等闲休。灞桥杨柳年年恨，鸳浦芙蓉叶叶愁。
钜鹿公主歌
李攀龙（明代）

邯郸女儿年十五，能弹琵琶唱乐府。头上明珠间翠羽，客与酒钱笑不数。

可怜误嫁阳翟贾，遂使黄金暗如土。
读岳鄂王传
释居简（宋代）

百钧不挽射羿弓，朔望酹酒马鬣封。从来知子莫若父，许以徇国输精忠。

相州去谒大元帅，是时元帅方潜龙。华风忽与庆云遇，千载一德明良同。

南薰门外众制寡，铁路步上雌决雄。浮屠连墙望尘靡，拐子如山随手空。

伪齐可绐不可杀，兀朮可间毋庸攻。寇连诸道解如瓦，气吐千丈长于虹。

声先到处皆春风，桀骜怙很摧枯蓬。中原跂踵戴旧德，萧墙稔祸基元凶。

当时剑握不倒置，直北马首无由东。全尺寸地有馀刃，半九十里隳奇功。

老罴既陷百尺阱，长城遂摧千丈墉。群奸尾摇蜂虿毒，一蟆吻纳蟾蜍宫。

强胡妄冀脱虎口，残喘忽重苏犬戎。难平者事有成算，可投之机无再逢。

乡来望诸报燕惠，无怨无怒方雍容。其谁掩卷辄恸哭，主父偃与齐蒯通。

黄金台圮置勿论，问之胡不达四聪。昔人已矣不可作，后来更复将焉从。

审如机括发必中，诚与日月昭而融。将军碧电摇百步，跨灶英勇尤折冲。

乾坤不朽忠义骨，光腾抔土方朣朣。春秋不书六月雪，是日集霰回泠风。

杞传百世子配食，天定胜人还至公。乱臣贼子生看好，遗臭不老均翾虫。

坐令三光五岳气，百岁左衽昏濛濛。周南滞留奋椽笔，折奸全直传无穷。

浯溪大字倘可法，燕然苍藓知谁砻。开禧之事如昨日，清淮洒血连天红。

动逾二纪不解甲，残虏尚锐蕲黄锋。噬脐太息复太息，遗恨黯黯齐崆峒。

至今奸血泽遗类，忠愤郁郁填人胸。向使二子及见此，恸哭岂止喧旻穹。

古愁连环不可解，除是帝舜开重瞳。
寄友人
陆龟蒙（唐代）

敬亭寒夜溪声里，同听先生讲太玄。

上得云梯不回首，钓竿犹在五湖边。
句
李潭（唐代）

人过远村秋日晚，鸟飞平野暮天空。
米元章鉴远前诗帖赞
岳珂（宋代）

登览之胜，随寓有感。
野烧之观，不石俱惨。
逞志一快，忘彼物情。
不以老氏恶夫佳兵。观乎观乎，
彼以为观而予以为惩。
卧游罗浮和白沙先生
卢梦阳（明代）

高高上飞云，行行度铁桥。铁桥尚可度，飞云不可招。

鸡鸣吐初日，起浴沧海潮。举目尽见之，何必抟扶摇。
越井冈
方信孺（宋代）

万山衮衮尽东来，高处犹存百尺台。
回首旧时张乐地，一杯重与酹苍苔。
齐天乐（次二隐寄梅）
周密（宋代）

护春帘幕东风里，当年问花曾到。玉影孤搴，冰痕半拆，漠漠冻云迷道。临流更好。正雪意逢迎，阴光相照。梦入罗浮，古苔啁哳翠禽小。

一枝空念赠远，溯波流不到，心事谁表。倚竹天寒，吟香夜冷，几度月昏霜晓。寻芳欠早。怕鹤怨山空，雁归书少。不恨春迟，恨春容易老。
归越次郯九成韵
于立（元代）

雪消汀草碧，行子理归舟。落日千山暮，清江万里流。

萧萧鸣去马，渺渺没轻鸥。自笑清狂者，真成汗漫游。
读杜工部集四首 其一
宋湘（清代）

此老愁心极，千秋一擅场。不成为稷契，终得掩曹扬。

流落才招取，遭逢事感伤。安排诗作史，有意果苍苍？
句
李白（唐代）

野禽啼杜宇，山蝶舞庄周。
题宝方洞
汪立中（宋代）

篮舆郊上绿阴迷，七十一峰云际齐。我住四窗誇胜境，今观八洞恍真栖。

碧簪挺特地如拔，乳窦玲珑步可携。千里客愁为销尽，茶香书外好莺啼。
斋宫感事寄原甫学士
欧阳修（宋代）

曾向斋宫咏麦秋，绿阴佳树覆墙头。
重来满地新霜叶，却忆初闻黄栗留。
癸卯与宋尧夫集于豫章之贡院既别尧夫就亲南
曾丰（宋代）

吾人同醉豫章春，别后惟君日日新。
家据东床官北关，腰钱骑鹤更何人。
题祖庙二首
孔道辅（宋代）

门有诗书不华彩，素王留得好生涯。
行人莫讶频回首，天下文章第一家。
题温泉
李涉（唐代）

能使时平四十春，开元圣主得贤臣。

当时姚宋并燕许，尽是骊山从驾人。
歌二首 其二 大人先生歌
阮籍（魏晋）

天地解兮六合开。星辰陨兮日月颓。我腾而上将何怀。
舟楫铭
李尤（两汉）

舟楫之利，譬犹舆马。辇重历远，以济天下。相风视波，穷䆒川野。

安审惧慎，终无不可。
同天节
赵抃（宋代）

土宇欢呼日，天家庆诞辰。虹光流渚异，电彩绕枢频。

物与薰风浃，祥并协气臻。庭除交玉帛，宴衎列簪绅。

丹穴来仪凤，华封祝圣人。小臣叨下列，鼓舞颂尧仁。
屯田词
戴叔伦（唐代）

春来耕田遍沙碛，老稚欣欣种禾麦。麦苗渐长天苦晴，

土干确确锄不得。新禾未熟飞蝗至，青苗食尽馀枯茎。

捕蝗归来守空屋，囊无寸帛瓶无粟。十月移屯来向城，

官教去伐南山木。驱牛驾车入山去，霜重草枯牛冻死。

艰辛历尽谁得知，望断天南泪如雨。
送董煟归鄱阳
项安世（宋代）

沙随程子九州闻，独拥经纶谢世纷。
傅业只今惟董祀，爱人于古似鄱君。
活民鸿宝方书备，寿国灵枢脉络纷。
欲服上医何物是，他时种杏满青云。
赠施都正三首
陈造（宋代）

欲观芸芸初，当求根极地。
古今貉一丘，贵贱鱼千里。
纤云翳太空，玄珠在深水。
安得数年闲，与师商榷此。
赠高子勉四首
黄庭坚（宋代）

张侯海内长句，晁子庙中雅歌。
高郎少加笔力，我知三杰同科。
赠魏国宪穆公主挽歌词二首
权德舆（唐代）

汉制荣车服，周诗美肃雍。礼尊同姓主，恩锡大名封。

外馆留图史，阴堂闭德容。睿词悲薤露，千古仰芳踪。

秦楼晓月残，卤簿列材官。红绶兰桂歇，粉田风露寒。

凝笳悲驷马，清镜掩孤鸾。愍册徽音在，都人雪涕看。
安乐窝中诗一编
邵雍（宋代）

安乐窝中诗一编，自歌自咏自怡然。
陶鎔水石闲勋业，铨择风花静事权。
意去乍乘千里马，兴来初上九重天。
忺时更改三两字，醉后吟哦五七篇。
直恐心通云外月，又疑身是洞中仙。
银河汹涌翻晴浪，玉树查牙生紫烟。
万物有情皆可状，百骸无病不能蠲。
命题滥被神相助，得句谬为人所传。
肯让贵家常奏乐，宁惭富室賸收钱。
若条此过知何限，因甚台官独未言。
和子由除夜元日省宿致斋三首
苏轼（宋代）

江湖流落岂关天，禁省相望亦偶然。
等是新年未相见，此身应坐不归田。
约谢师直出猎师直小疾不行作诗戏之
刘攽（宋代）

雪后原野空，风高弓矢劲。岁时有阴杀，自古顺天令。

跃马径丰草，呼鹰下空夐。烈火生鼻端，割鲜矧馀兴。

此亦壮夫乐，不与儿女并。苦无枚叔辨，试起夫子病。
静夜
陈棣（宋代）

静夜披黄卷，青藜照五行。
恨无知我鲍，空羡起予商。
学业心将棘，功名鬓欲霜。
此生应自断，无复问穹苍。
七月初一日早起
方回（元代）

太白星初上，参旗井钺连。
新秋知几日，酷暑极今年。
足不能离地，心常欲契天。
水乡差得稔，亢旱念山田。
西溪次韵九首 其二
刘跂（宋代）

携手西溪陌，欢颜共举觞。云山满目静，风月一襟凉。

但得杯中玉，那知鬓后霜。何妨击尊破，故作听歌长。
行崧岭将半下瞰山中一人家似不与世者凝伫久
陈文蔚（宋代）

几曲青山一亩宫，前村惟有小溪通。
鸡鸣鸟宿知昏旦，水碓无人自在舂。
挽董儒仲二首 其二
王圭（唐代）

复忆同游处，经春在武林。湖光浮鹢净，山木坐猿深。

事往唯诗在，悲来托梦寻。朋知零落尽，投老若为心。
和酬孙大谏见访之什
魏野（宋代）

冬日开门忽似春，温颜和气接如亲。
贵能尚故寻村叟，醉误犹呼作舍人。
茜旆空林行藓上，椹袍拂石坐溪滨。
仍留雅咏酬虽晚，每看长先整角巾。
令狐相公见示题洋州崔侍郎宅双木瓜花顷接侍郎同舍陪宴树下吟玩来什辄成和章
刘禹锡（唐代）

金牛蜀楼远，玉树帝城春。荣耀生华馆，逢迎欠主人。

帘前疑小雪，墙外丽行尘。来去皆回首，情深是德邻。
喷玉岩长句
欧大任（明代）

天泉百道下晴潭，淙淙西岭霾烟岚。跳珠翻雪不知数，独称喷玉千丈岩。

喷玉天泉水，源从山上起。倏看闪电来，半在青天里。

洒流横激湿行云，溅沫时惊过鸟群。狂飙万里吹难断，皓月三更影不分。

初疑白鸾在树出，更疑宝剑倚天立。寒气飒飒猿狖号，冷光泠泠山鬼泣。

左潈右射洗青空，崩崖快泻双石谼。几见嵚崟下赤日，遂令澒洞来悲风。

曾闻天台之南雁宕北，绝巘飞泉削苍壁。偃盖低飘□□松，明霞侧映五色石。

匡庐九叠屏风张，银河倒挂三石梁。香炉郁葱吐云散，瀑布夭矫惊龙翔。

台山庐岳遥相望，我昔扁舟恣长往。玉岩之水澄我心，归来福地何萧爽。

漱石枕流奚所营，朝餐金液暮赤英。仙人招我彩云里，便御茅龙朝太清。
奉和御制禁苑花开社日锡宴秾华阁 其二
余深（宋代）

文杏夭桃次第开，宣游叨豫赏花来。饮归帝所层城暮，恍若钧天一梦回。
连日为风雨所困，留宿圭柔山田家，□以遣闷
林占梅（清代）

魂梦频惊动地雷，争奔万马竞喧豗。崩崖骇浪乘潮至，撼屋狂风挟雨来。

水漫溪渠流更急，云封林壑闭难开。连朝闷卧茅斋下，一卷新诗手腹裁。
邢台
王廷璧（清代）

尘土彫残客里颜，马头隐约见雄关。草蒸湿绿长煎雨，云插空雄欲占山。

流水远通寒棘外，小桥孤卧野花湾。季龙宫殿知何处，惟见苍苔点石斑。
悼外姑安康郡太夫人章氏
卫泾（宋代）

有美夫人德，家齐周召来。
义襟赒梓里，孝养备兰陔。
舜视三槐贵，年登九袠开。
追荣知未艾，卿月近公台。
奉和圣制上巳于望春亭观禊饮应制
王维（唐代）

长乐青门外，宜春小苑东。楼开万井上，辇过百花中。

画鹢移仙妓，金貂列上公。清歌邀落日，妙舞向春风。

渭水明秦甸，黄山入汉宫。君王来祓禊，灞浐亦朝宗。
家叔舍弟与黎介然会于符离因用两绝奉寄 其二
吕本中（宋代）

老觉为官百不宜，故人虽在鬓如丝。遥知再踏同游地，更想汪饶曳杖时。
戏题三绝
苏辙（宋代）

懊恼嘉荣白发年，逢人依旧唱阳关。
渭城朝雨今谁听，砑鼓跳踉一破颜。
谢通判惠茶用前韵
葛胜仲（宋代）

色味新香各十分，可无桑苧与书勋。打门赠我令呼客，好事知书最出群。

饮罢清风引仙阙，睡馀妖梦破朝云。贫无列屋纤纤手，捧盌齐眉但布裙。
送张德美北上
陈深（宋代）

廓落江海客，素怀经济才。
年高劳治邑，道直恨无媒。
白发丝千缕，清风水一杯。
功名须老大，行矣莫迟回。
和杜甫遣兴五首 其四
弘历（清代）

贺公雅吴语，老大故乡回。儿童不相识，问客何处来。

可以喻宦况，浮云何系哉。山阴泉石佳，浊醪常满杯。
题忠悯公送婿邢得昭归婺女诗后
徐木润（宋代）

小人护局可畏，君子得与常迟。
老秦殁已一岁，胡李方始量移。
教授致政李君挽诗
魏了翁（宋代）

冠盖任云浮，门前日夜流。
不为盱豫悔，肯作浚恒羞。
科第联五叶，诗书閒一丘。
芸芸终有谢，赢得早归休。
送客自两河归江南（一作西河送客归江南）
许浑（唐代）

两河庶事已堪伤，南客秋归路更长。台畔古松悲魏帝，

苑边修竹吊梁王。山行露变茱萸色，水宿风披菡萏香。

遥羡落帆逢旧友，绿蛾青鬓醉横塘。
书谢文靖东山图
王铚（宋代）

山如出茧眉，溪似萦风带。
雅意乐溪山，安用携粉黛。
烟云无定姿，姝丽有真态。
谢公经世心，遇物何显晦。
钟鼎与山林，生处初一概。
均令四海间，如我常安泰。
临难无喜惧，与人共忧爱。
百年但影殂，千载犹心在。
风流不可追。超然八荒外。
元宫词（一百三首）
朱有燉（明代）

小楼春浅杏花寒，象鼎烟销宝篆残。
情思不忺梳洗懒，半偏云髻倚阑干。
紫云回三叠 其三
龚自珍（清代）

上清丹箓姓名讹，好梦留仙夜夜多。争似芳魂惊觉早，天鸡不曙渡银河。
赠画工
裘万顷（宋代）

彩笔三生梦，春莲万叶花。
笑人为市道，随分足生涯。
山路净如水，溪流浅见沙。
能来良不恶，看我傲烟霞。
挽故开府节使观文赵公二首
苏泂（宋代）

绿鬓今如雪，陪行万里长。
稍从师北面，重作婿东床。
道义非常重，精神有不忘。
一为天下恸，端复细思量。
和太常萧少卿近郊马上偶吟
徐铉（宋代）

田园经雨绿分畦，飞盖闲行九里堤。拂袖清风尘不起，

满川芳草路如迷。林开始觉晴天迥，潮上初惊浦岸齐。

怪得仙郎诗句好，断霞残照远山西。
望君山
凌翱（清代）

长鲸吞不得，爱此一拳青。巨浸还终古，孤根卫百灵。

江深风雨冷，秋老杜蘅馨。欲驾鼋鼍往，题诗卅六亭。
十诗谢寥计使
陈造（宋代）

欲留苦滞淫，欲去复仿佛。
卧漳仍登龙，两心正交相。
粲粲金玉人，纳纳锦绣肠。
安得云随龙，意和即公傍。
第四桥
萧立之（宋代）

自把孤樽擘蟹斟，荻花洲渚月平林。
一江秋色无人管，柔橹风前语夜深。
送胡倅辟书不遂复到选部
曹彦约（宋代）

便饱蒲帆纵木兰，王阳时节好弹冠。官身台历星迟速，世路天香篆屈盘。

人去边头三策在，春回天上五溪寒。归飞未戢青冥翅，却与朝廷作羽翰。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其一
朱熹（宋代）

高人山水心，结习自无始。五亩江上园，清阴遍桃李。

一堂聊自娱，三径亦可喜。试问避俗翁，何如尊贤里。
朱叔重秋山叠翠
弘历（清代）

云白林青锁叠峦，景寥趣永耐寻看。大家李杜斯郊岛，少见欣他瘦且寒。
舟中晚酌二首
杨万里（宋代）

一日寒暄自不同，绣帘下却护轻风。
杨花可是多情思，飞入船中落酒中。
闻虏乱代华山隐者作
陆游（宋代）

满谷松风枕石眠，中原战血又成川。
但思秦铸铜人日，不记齐成柏寝年。
大药一炉暾晚日，孤桐三尺写秋泉。
何妨狂舞旗亭下，乞与人间画醉僊。
废处山中友人沈哲先以诗见询依韵奉酬
万斯年（清代）

与子精神洽，时形梦寐间。赏音若流水，回首独青山。

云卧随时过，鹏飞计日还。钟期幸谋面，高辙许同攀。
最明寺殿真像赞
释普宁（宋代）

掌持国土，天下安堵。
信向佛法，运心坚固。
德重丘山，名播寰宇。
清白传家，望隆今古。
参透吾宗，眼眉卓竖。
末后一机，超佛越祖。
汝辜负吾，吾辜负汝。
怀昔
舒岳祥（宋代）

淮海新封国，东南望止戈。
纱衣秋意早，石枕雨声多。
白露皱红枣，西风摆老荷。
昔年游万里，今日兴如何。
题薰陾中兴庆寿颂
杨万里（宋代）

炎晖十华生太皇，即宋光武赵少康。
皇穹柱折地无轴，再辟三极纪八荒。
与天同仁自同寿，八十万岁登九九。
淳熙天子驾苍龙，春王三朝领群后。
是时雪花晓尚飘，日华飞来雪即销。
玉卮灩海泛椒柏，宝册错锦凋琼瑶。
虞典汉仪照亿世，可无鸿笔描天地。
下惟窥园几代孙，浓墨大书三万字。
点窜封禅典引辞，涂改皇武贞符诗。
珠玑金玉槌作屑，铸出夏鼎仍商彝。
歧阳石鼓鱼贯柳，浯溪石崖非好手。
谁将臣陾中兴庆寿篇，刻之玉版藏名山，
何千万年，千万年！
送王龙图镇秦亭
宋祁（宋代）

皂衣京兆数论兵，西护秦台暂抗旍。
顕父百壶连帐出，良家六郡佩鞬迎。
甘泉路迩烽槔偃，非子川长马庌平。
左右汉臣聊作帅，非缘侍从厌承明。